钦定古今图书集成/理学汇编/文学典/第096卷 > 徐震
## 钦定古今图书集成/理学汇编/文学典/第096卷 > 徐震

按《列朝诗集》：“震字德重，吴人，洞庭钜族。家世好文，少
从陈嗣初学诗，有《吊项羽庙》《睢阳怀古》《挽岳武穆》诗，
传播人口。与西蜀晏铎、海昌苏平倡和，亦与十才子
之列。久之，谢宾客归山中，垂帘焚香，虽邻里无行迹。
孙缙，官翰林，有名，王济之志其墓。”

===卞荣===按《列朝诗集》，荣字伯华，江阴人。举进士，终户部郎中。
华伯在景泰间，盛有诗名。居郎署二十年，朝骑甫归，
持牍乞诗者拥塞户限，日应百篇，风驰雨洒。今所传
《卞郎中集》，往往率易凡近，叫嚣隳突，但以敏捷为能
事，无可讽咏者。国初永、宣后风尚大都如此。尝见一
小说云：“华伯尝作无题诗，风怀跌荡，为缉事者所得”，
遂至罢官。诗亦秾丽可诵，今忘之矣。《薛章宪墓志》亦
不及此事。

按《江阴县志》：“卞荣，字华伯，早岁治业甚专，行卧偃息，
时时闻咿唔声。甫二十，中进士第，历官户部主事员
外郎。尝奉命简戎马南畿监税河西务干办金沙洲，
所至皆能其官。善为古诗歌，客京邸，卷册填委几上。
每退食，辄磨墨泚笔，顷刻数十篇。告归，居陶城私第，
益取古人书读之，益肆力于诗。款段入城，好事人争”
先迎致，又争先来乞诗。马医走卒宛转得之，则持以
诱人。而富人大贾捐重货购求，所得遂不赀。然性俭，
不妄费一钱。平生少许可，视人所为篇章苟不当意，
不复出一语。有可取，称道不置。善饮酒，广筵招之不
可得。遇知己则竟造索酒，或至夜分达旦，亦未见其
号呶倾侧也。年六十九卒，葬崇寿山。有《兰堂集》行于
世。“兰堂”，其自号也。